དོད་ཡོན་མཆོད་པ་སྣ་ཚོགས་འབུལ༔ འཇིག་རྟེན་མཆོད་བསྟོད་ལྷ་ཚོགས་ལ༔ རང་བྱུང་བསོད་ནམས་ཚོགས་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ དམོད་པ་དྲག་སྔགས་ལྷ་ཚོགས་ལ༔ དུག་ལྔ་བསྒྲལ་བའི་མཆོད་པས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཡི་དམ་དམར་ནག་མེ་ཕྲེང་ལ༔ རྩེ་གཅིག་སྒྲུབ་པའི་དམ་བཅས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཁྲག་འཐུང་ལེགས་ལྡན་ནག་པོ་ལ༔ བྱ་ནག་གཡག་ནག་ལུག་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཆོས་སྐྱོང་ཕོ་རྒྱུད་ཐམས་ཅད་ལ༔ དགྲ་བགེགས་ཀླད་ཁྲག་ཤ་ཡིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ སྔགས་བདག་མ་མོ་རལ་གཅིག་ལ༔ དགྲ་བོའི་དོན་སྙིང་དབང་པོས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཆོས་སྐྱོང་མོ་རྒྱུད་ཐམས་ཅད་ལ༔ ཤ་ཁྲག་བ་ལིཾ་བརྒྱན་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གནོད་སྦྱིན་ཛམ་ལྷ་དམར་པོ་ལ༔ རྒྱལ་སྲིད་རིན་ཆེན་བདུན་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ དཔལ་འབར་ཞིང་སྐྱོང་མགོན་པོ་ལ༔ གྲི་རྒོད་སྙིང་དང་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ སྲོག་བདག་བྱ་རོག་མིང་ཅན་ལ༔ འབྲུ་ནག་བཤོས་བུ་ཤ་ཡིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གཏེར་སྲུང་དམ་ཅན་ཡོངས་རྫོགས་ལ༔ དགྲ་ཤ་ཁྲག་མཆོད་ཕུད་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བླ་མེད་དཀྱིལ་འཁོར་ལྷ་ཚོགས་ལ༔ སྤྱན་གཟིགས་རྫས་དང་རོལ་མོས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བསྐང་རྫས་མཆོད་རྫས་སྒྲུབ་རྫས་ཀྱི༔ བརྔན་མཆོད་འབུལ་ཞིང་ཐུགས་དམ་བསྐང་༔ དམ་ཚིག་ཉམས་པ་བསལ་དུ་གསོལ༔ ཧཱུྃ༔ ཚངས་པ་གསེར་གྱི་འཁོར་ལོས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ལྷ་མིན་གོ་ཁྲབ་གྲི་ཡིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གཟའ་རྣམས་སྙིང་དང་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གཤིན་རྗེ་ཤྭ་ཁྲམ་རྒྱན་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མ་མོ་མེ་ལོང་དར་སྣས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བདུད་རྣམས་རྟ་ནག་ཁྱི་ཡིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བཙན་རྣམས་གློ་སྙིང་ཁྲག་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ རྒྱལ་པོ་ཟ་འོག་གོས་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གནོད་སྦྱིན་གཡག་ནག་སྟག་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཀླུ་བདུད་སྦལ་སྦྲུལ་སྨན་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ དྲི་ཟ་དྲི་དང་གསུར་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ གྲུལ་བུམ་ནམ་མཁའ་རྒྱང་བུས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མེ་ལྷ་འབྲུ་མར་ཏིལ་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ སྲིན་པོ་ཤ་ཁྲག་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ རླུང་ལྷ་བ་དན་མདུང་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ དབང་ལྡན་ཆུ་གླང་མ་ཧེས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བགེགས་རྒྱལ་ཆངས་བུ་གླུད་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ འབྱུང་པོ་སྣ་ཚོགས་དུད་པས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ས་བདག་གསེར་དངུལ་ཕྱེ་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ བརྟན་མ་བུམ་པ་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ དམུ་རྣམས་གཅན་གཟན་ཚོགས་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མ་སང་གོ་ཁྲབ་རྒྱན་གྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ སྨན་མོ་ཤྭ་བ་རི་དྭགས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མགུལ་ལྷ་སྣ་ཚོགས་མཆོད་པས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཟོ་དོར་ཡིད་མཐུན་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཡུལ་ལྷ་དཀར་གཏོར་ཕུད་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མཁར་ལྷ་རྒྱལ་མཚན་ཏོག་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཁྱིམ་ལྷ་འབྲུ་བཅུད་གཏོར་མས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ མེ་ལྷ་མདའ་དར་ཕུད་ཀྱིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཡུལ་སྐྱོང་གསེར་མཁར་བསང་གིས་བརྔན༔ འདོད་ཡོན་མཆོད་པ་སྣ་ཚོགས་འབུལ༔ ཧཱུྃ༔ སྟོང་གསུམ་གཞི་བདག་ཐམས་ཅད་ཀུན༔ རང་རང་འདོད་པའི་རྫས་ཀྱིས་བརྔན༔ རིགས་དྲུག་ལན་ཆགས་བགེགས་རིགས་རྣམས༔ སྦྱིན་སྲེག་འདོད་ཡོན་རྫས་ཀྱིས་བརྔན༔ རྒྱལ་བརྔན་མཆོད་པས་དགྱེས་གྱུར་ནས༔ ཕྱི་ནང་འགལ་རྐྱེན་བར་ཆད་སོལ༔ བཅོལ་བའི་ཕྲིན་ལས་འགྲུབ་པར་མཛོད༔ དེ་ནས་བརྟན་མའི་གཏོར་མ་བསང་ནང་དུ་འབུལ༔ གཞི་མཚམས་སུ་འབུལ་ན་ལྷ་བསྭོ་བྱ༔ ཧཱུྃ༔ ཡུལ་ནི་གངས་ཅན་བོད་ཀྱི་ཡུལ༔ གཞོ་སྟོད་ཏི་སྒྲོའི་གནས་མཆོག་ནས༔ གཙོ་མོ་བཀྲ་ཤིས་ཚེ་རིང་མ༔ འཁོར་ནི་ཡེ་ཤེས་མཁའ་འགྲོ་བཞི༔ གསེར་སྐྱེམས་ཕུད་དང་གཏོར་མས་བརྔན༔ སངས་རྒྱས་བསྟན་པའི་བྱ་ར་མཛོད༔ ཧཱུྃ༔ ཡུལ་ནི་ཀོང་ཡུལ་མཐིང་བྲག་ནས༔ སྲིང་གཅིག་རྡོ་རྗེ་བོད་ཁམས་སྐྱོང་༔ གསེར་སྐྱེམས་ཕུད་དང་གཏོར་མས་བརྔན༔ དུས་འཁྲུག་ཞི་བའི་ཕྲིན་ལས་མཛོད༔ ཧཱུྃ༔ ཡུལ་ནི་མ་ཕམ་གཡུ་མཚོའི་གནས༔ སྲིང་གཅིག་རྡོ་རྗེ་གཡའ་མ་སྐྱོང་༔ གསེར་སྐྱེམས་ཕུད་དང་གཏོར་མས་བརྔན༔ ནད་ཡམས་ཞི་བའི་ཕྲིན་ལས་མཛོད༔ ཧཱུྃ༔ ཡུལ་ནི་བལ་བོད་མཚམས་ཀྱི་གནས༔ སྲིང་གཅིག་གངས་དཀར་ཤ་མེད་མ༔ གསེར་སྐྱེམས་ཕུད་དང་གཏོར་མ་བརྔན༔ སད་སེར་ཞི་བའི་ཕྲིན་ལས་མཛོད༔ ཧཱུྃ༔ ཡུལ་ནི་གནམ་མཚོ་ཕྱུག་མོ་རུ༔ སྲིང་གཅིག་འབྲོག་ཆེན་འཁོར་འདུས་མ༔ གསེར་སྐྱེམས་ཕུད་དང་གཏོར་མས་བརྔན༔ ནོར་གྱི་གཡང་ཉམས་ཞི་བར་མཛོད༔ ཧཱུྃ༔ ཡུལ་ནི་བྲག་དམར་མཆིམས་ཕུ་རུ༔ སྲིང་གཅིག་རྡོ་རྗེ་གཡུ་བུན་མ༔ གསེར་སྐྱེམས་ཕུད་དང་གཏོར་མས་བརྔན༔ བོད་ཁམས་བདེ་བའི་ཕྲིན་ལས་མཛོད༔ ཧཱུྃ༔ ཡུལ་ནི་སྦས་ལུང་ཡར་འབྲོག་མཚོ༔ སྲིང་གཅིག་ཁ་རག་ཁྱུང་བཙུན་མ༔ གསེར་སྐྱེམས་ཕུད་དང་གཏོར་མས་བརྔན༔ ཟབ་ཆོས་རྒྱས་པའི་ཕྲིན་ལས་མཛོད༔ ཧཱུྃ༔ ཡུལ་ནི་ཚ་ཤོད་རོང་བཞི་རུ༔ སྲིང་གཅིག་རྡོ་རྗེ་ཀླུ་མོ་རྒྱལ༔ གསེར་སྐྱེམས་ཕུད་དང་གཏོར་མས་བརྔན༔ གངས་ཅན་སྲུང་བའི་ཕྲིན་ལས་མཛོད༔ ཧཱུྃ༔ ཡུལ་ནི་བལ་ཡུལ་ཤེལ་ཕུག་ཏུ༔ སྲིང་གཅིག་རྡོ་རྗེ་དྲག་མོ་རྒྱལ༔ གསེར་སྐྱེམས་ཕུད་དང་གཏོར་མས་བརྔན༔ རིན་ཆེན་གཏེར་གྱི་སྲུང་མ་མཛོད༔ ཧཱུྃ༔ ཡུལ་ནི་རི་བོ་མ་ལའི་ཤར༔ སྲིང་གཅིག་བཙན་གྱི་སྨན་གཅིག་མ༔ གསེར་སྐྱེམས་ཕུད་དང་གཏོར་མས་བརྔན༔ ཕྱི་ནང་བར་ཆད་ཞི་བར་མཛོད༔ ཧཱུྃ༔ ཡུལ་ནི་ན་ལེན་ཤིང་གཅིག་དྲུང་༔ སྲིང་གཅིག་ཨུག་ཆོས་གཡར་མོ་སིལ༔ གསེར་སྐྱེམས་ཕུད་དང་གཏོར་མས་བརྔན༔ དགྲ་བགེགས་ཚར་གཅོད་ཕྲིན་ལས་མཛོད༔ ཧཱུྃ༔ ཡུལ་ནི་རྡོ་རྗེ་བྲག་དམར་ན༔ སྲིང་གཅིག་དྲིལ་བུ་སི་ལེ་མ༔ གསེར་སྐྱེམས་ཕུད་དང་གཏོར་མས་བརྔན༔ ཁམས་སུམ་དབང་སྡུད་ཕྲིན་ལས་མཛོད༔ ཧཱུྃ༔ སྐྱེ་མཆེད་བཅུ་གཉིས་གནས་འཛིན་མ༔ ལོ་སྐོར་བཅུ་གཉིས་སྐྱོང་མཛད་མ༔ དུས་ཚོད་བཅུ་གཉིས་མངའ་སྒྱུར་མ༔ དོན་ལ་རྣལ་འབྱོར་བཅུ་གཉིས་ཏེ༔ དམ་ཚིག་ཅན་གྱི་ཚོགས་ཁང་ཉུལ༔ དུས་དྲུག་ཉུལ་ལེ་བཅུ་གཉིས་མ༔ གསེར་སྐྱེམས་ཕུད་དང་གཏོར་མས་བརྔན༔ ཕྱི་ཡི་སྣང་བ་དབང་དུ་སྡུད༔ ནང་གི་རྩ་རླུང་ལྗོན་ཤིང་སྐྱེད༔ བཀྲ་ཤིས་བདེ་ལེགས་ཕུན་ཚོགས་སྤེལ༔ བཅོལ་བའི་ཕྲིན་ལས་འགྲུབ་པར་མཛོད༔ ཅེས་གསེར་སྐྱེམས་འབུལ་ཞིང་ཕྲིན་ལས་བཅོལ༔ དེ་ནས་བརྔན་འབུལ་བ་ནི༔ གསེར་སྐྱེམས་དང་བཅས་གཙང་མའི་རི་ཞིག་ཏུ་བསྐྱལ་ལོ༔ ཧཱུྃ༔ ང་ནི་རིག་འཛིན་པདྨ་འབྱུང་༔ ང་ནི་དཀྱིལ་འཁོར་ཀུན་གྱི་གཙོ༔ ང་ནི་མཁའ་འགྲོ་ཀུན་གྱི་ཡབ༔ ང་ནི་དཔའ་བོ་ཀུན་གྱི་རྗེ༔ མཆོག་གསུམ་རྩ་གསུམ་འདུས་པའི་གཙོ༔ ཡེ་ཤེས་འཇིག་རྟེན་མགྲོན་རྣམས་ཀུན༔ བདེན་གཉིས་དཀོན་མཆོག་བཀའ་ལ་ཉོན༔ དེ་རིང་སྣ་ཚོགས་བརྔན་གྱིས་མཆོད༔ ཀུན་ཚང་ཡ་མཚན་འདི་ལྟར་རོ༔ ཧཱུྃ༔ དར་ཚོན་འཇའ་གུར་ཀྱི་ལི་ལི༔ མཆོག་གསུམ་ལྷ་ཚོགས་མཉེས་ཕྱིར་འབུལ༔ དཀར་རྒྱན་གཟི་འབར་ཏ་ལ་ལ༔ རྩ་གསུམ་ལྷ་ཚོགས་མཉེས་ཕྱིར་འབུལ༔ བ་ལིཾ་བརྗིད་ཆགས་ཡེ་རེ་རེ༔ དཀྱིལ་འཁོར་ལྷ་ཚོགས་མཉེས་ཕྱིར་འབུལ༔ དཔལ་གཏོར་བཤོས་བུ་ཧྲངས་སེ་ཧྲང་༔ འཇིག་རྟེན་དྲེགས་སྡེ་མཉེས་ཕྱིར་འབུལ༔ དཀར་མངར་སྨན་སྣ་ཆི་ལི་ལི༔ ཕྱི་རྒྱུད་དཀར་ཕྱོགས་མཉེས་ཕྱིར་འབུལ༔ ཤ་ཁྲག་རྒྱ་མཚོ་མེ་རེ་རེ༔ ནག་ཕྱོགས་དྲེགས་པ་མཉེས་ཕྱིར་འབུལ༔ གོ་མཚོན་རུ་དར་ལྷབས་སེ་ལྷབ༔ ཆོས་སྐྱོང་དགྲ་ལྷ་མཉེས་ཕྱིར་འབུལ༔ བཀྲ་ཤིས་རྫས་རྟགས་སྤུངས་སེ་སྤུང་༔ ནོར་ལྷ་གཏེར་བདག་མཉེས་ཕྱིར་འབུལ༔ འདབ་ཆགས་གཤོག་འགྱུར་ལིངས་སེ་ལིང་༔ ཕྱི་རྒྱུད་གཞི་བདག་མཉེས་ཕྱིར་འབུལ༔ གཡག་ནག་ངར་སྒྲ་ཁྲ་ལ་ལ༔ ཕོ་རྒྱུད་ཆོས་སྐྱོང་དགྱེས་ཕྱིར་འབུལ༔ ལུག་དཀར་འབའ་སྒྲ་དི་རི་རི༔ ཡུལ་ལྷ་ས་སྲུང་ཚོགས་ལ་འབུལ༔ ར་སྐྱེས་སྦྲིད་པ་ཤ་ར་ར༔ ཐེའུ་རང་དམ་ཅན་ཚོགས་ལ་འབུལ༔ གྱི་ལིང་རྟ་སྐད་ཙེ་རེ་རེ༔ མ་སང་གཡའ་སྤང་ཚོགས་ལ་འབུལ༔ རི་དྭགས་གར་རྩེད་ཁྱུགས་སེ་ཁྱུག༔ ཟོ་དོར་གཉན་པོའི་ཚོགས་ལ་འབུལ༔ གཅན་སྤྱང་ངར་སྐད་འུ་རུ་རུ༔ འཇིག་རྟེན་དྲེགས་པའི་ཚོགས་ལ་འབུལ༔ ཆངས་བུ་གཏོར་མ་ཉི་ལི་ལི༔ རིགས་དྲུག་ལན་ཆགས་བགེགས་ལ་འབུལ༔ ཧཱུྃ༔ ཕྱི་ནང་མཆོད་པ་སྣ་ཚོགས་དང་༔ སྤྱན་གཟིགས་བརྔན་མཆོད་དཔག་མེད་འདིས༔ ཡེ་ཤེས་འཇིག་རྟེན་ལ་སོགས་པ༔ སྲིད་པའི་རྩེ་མོ་མན་ཆོད་དང་༔ ན་རག་དམྱལ་ཁམས་ཡན་ཆོད་ཀྱི༔ སྲིད་པར་ཆགས་པའི་ལྷ་འདྲེར་འབུལ༔ སོ་སོའི་མཉེས་པའི་འདོད་ཡོན་ཚོགས༔ ཟད་མེད་ནམ་མཁའི་མཐའ་དང་མཉམ༔ ཡིད་མཐུན་མཆོད་པ་སྣ་ཚོགས་ཀྱིས༔ སྟོང་གསུམ་འཛམ་གླིང་ས་བདག་བརྔན༔ མཐུན་རྫས་འདོད་རྒུ་འདི་འབུལ་གྱིས༔ རྟེན་འབྲེལ་ལེགས་པའི་ཡོན་ཏན་སྤེལ༔ ཤི་བ་ཡོད་ན་བསླང་དུ་གསོལ༔ ན་བ་ཡོད་ན་གསོ་བར་མཛོད༔ གས་པ་ཡོད་ན་སྲུབ་ཏུ་སྦྱོར༔ ཆད་པ་ཡོད་ན་མཐུད་དུ་གསོལ༔ བླ་མེད་དཀྱིལ་འཁོར་དམ་ཚིག་བསྐང་༔ ཡི་དམ་རྒྱུད་སྡེའི་བཀའ་ཆད་བཤགས༔ ཆོས་སྐྱོང་རྣམས་ཀྱི་འཁུ་ལྡོག་ཁྲོལ༔ ཡུལ་ལྷ་གཞི་བདག་ཕོག་ཐུག་ཞི༔ རིགས་དྲུག་ལན་ཆགས་བུ་ལོན་འཁོར༔ ཚེ་རབས་མི་དགེའི་ཤ་འཁོན་བྱང་༔ དུས་འཁྲུག་མཚོན་ཆའི་བསྐལ་པ་ཉམས༔ ནད་རིམས་དལ་ཡམས་ངན་པ་ཆོད༔ ཡུལ་འདིར་བཀྲ་ཤིས་ཕུན་སུམ་ཚོགས༔ འཇིག་རྟེན་ལོ་ཕྱུག་རྟག་ཏུ་ལེགས༔ ཆར་ཆུ་དུས་འབེབས་བསྐལ་པ་བཟང་༔ ཧཱུྃ༔ ལྷ་དང་ཕྱི་རྒྱུད་སྲུང་མ་ཀུན༔ དགྱེས་པའི་མཆོད་གཏོར་འདི་བཞེས་ལ༔ ཕྱི་ནང་བར་ཆད་ཞི་བ་དང་༔ རྣལ་འབྱོར་བདག་གི་ཁ་འཛིན་མཛོད༔ ཉིན་གསུམ་ཉིན་གྱི་བྱ་ར་དང་༔ མཚན་གསུམ་མཚན་གྱི་མེལ་ཚེ་གྱིས༔ ལུས་དང་གྲིབ་མ་བཞིན་དུ་འགྲོགས༔ སྔོན་ཚེ་ཀུན་བཟང་ཆེ་མཆོག་བཀའ༔ བར་དུ་ཁྲོ་རྒྱལ་འདུས་པའི་ལུང་༔ རིག་འཛིན་པདྨ་འབྱུང་གནས་ལ༔ བསམ་ཡས་མཆིམས་ཕུའི་ཀེའུ་ཚང་དུ༔ ཁྱེད་རྣམས་སྲོག་སྙིང་ཕུལ་བ་བཞིན༔ ཐ་ཚིག་གཉན་པོ་དྲན་པར་གྱིས༔ ཁས་བླངས་དམ་བཅའ་མ་འདའ་བར༔ སངས་རྒྱས་བསྟན་པ་གཉན་པོ་སྲུང་༔ རིག་འཛིན་བདག་གི་གྲོགས་དན་སྒྲུབས༔ ཟབ་ཆོས་སྙིང་གི་ཐིག་ལེ་འདི༔ ཕྱོགས་བཅུར་སྤེལ་བའི་སྡོང་གྲོགས་མཛོད༔ རྣལ་འབྱོར་བདག་གི་བཅོལ་བའི་ལས༔ དེང་འདིར་འགྲུབ་པའི་ཕྲིན་ལས་མཛོད༔ ཨོཾ་སརྦ་དྷརྨཱ་སྭ་བྷཱ་ཧེ་ཁ་ཁ་ཁཱ་ཧི༔ ཨོཾ་སརྦ་ནཱ་ཐ་སྭ་བྷཱ་ཧེ་ཁ་ཁ་ཁཱ་ཧི༔ ཨོཾ་སརྦ་ལོ་ཀ་སྭ་བྷཱ་ཧེ་ཁ་ཁ་ཁཱ་ཧི༔ ཨོཾ་སརྦ་དྷརྨ་པཱ་ལ་ཡ་ཁ་ཁ་ཁཱ་ཧི༔ ཨོཾ་སརྦ་ཀྵེ་ཊ་པཱ་ལ་ཡ་ཁ་ཁ་ཁཱ་ཧི༔ ཨོཾ་སརྦ་ལོ་ཀ་པཱ་ལ་ཏ་ཡ་ཁ་ཁ་ཁཱ་ཧི༔ ཨོཾ་བྷཱུ་མི་པ་ཏི་ཡ་ཁ་ཁ་ཁཱ་ཧི༔ ཨོཾ་སརྦ་ལཽ་ཀ་པཱ་ལ་ཡ་ཁ་ཁ་ཁཱ་ཧི༔ ཨོཾ་ཨཱཿཧཱུྃ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཁ་ཁ་ཁཱ་ཧི༔ ཞེས་ཕུལ༔ དེ་ནས་ཆོས་སྐྱོང་སྤྱི་ཡི་གཏོར་མ་ནི༔ བྱིན་གྱིས་བརླབས་ལ་ཁ་བསྔོ་བྱ༔ དེ་ནས་འབུལ་བ་ནི༔ ཧཱུྃ༔ བསྐལ་པ་མེ་ལྟར་འབར་བའི་ཀློང་༔ གྲུ་གསུམ་ཨེ་ཡི་ཀློང་དཀྱིལ་ནས༔ ལེགས་ལྡན་ནག་པོ་ཕྱག་བཞི་པ༔ རྫུ་འཕྲུལ་དབྱིངས་ནས་སྐུར་བཞེངས་ཤིག༔ དམར་གྱི་གཏོར་མ་འདི་བཞེས་ལ༔ སངས་རྒྱས་བསྟན་པ་བསྲུང་དུ་གསོལ༔ རྣལ་འབྱོར་བདག་གི་དཔུང་གཉེན་མཛོད༔ བསྟན་དགྲ་དམ་ཉམས་ཆམ་ལ་ཕོབ༔ བཅོལ་བའི་ཕྲིན་ལས་འགྲུབ་པར་མཛོད༔ ཨོཾ་ཤྲཱི་མ་ཧཱ་ཀཱ་ལ་ཀ་ར་ཙ་ཏུར་ཡ་ཀཱ་ལི་དྷེ་ཝི་ས་པ་རི་ཝཱ་ར་ཨི་དཾ་བྷ་ལིངྟ་ཁ་ཁ་ཁཱ་ཧི༔ ཧཱུྃ༔ འཇིགས་སུ་རུང་བའི་གནས་མཆོག་ནས༔ སྲོག་བདག་ལས་མགོན་བྱ་རོག་གདོང་༔ རྫུ་འཕྲུལ་ནམ་མཁའི་དབྱིངས་ནས་བཞེངས༔ དམར་གྱི་གཏོར་མ་འདི་བཞེས་ལ༔ ཟབ་གཏེར་གཉན་གྱི་མེལ་ཚེ་མཛོད༔ སྔོན་གྱི་ཐ་ཚིག་དྲན་པར་གྱིས༔ བརྣག་པའི་དམ་ཉམས་དགྲ་བོ་ཡི༔ མགོ་སྙིང་སྲོག་རྩ་ཕྲོལ་ལ་ཤོག༔ བཅོལ་བའི་ཕྲིན་ལས་འགྲུབ་པར་མཛོད༔ ཨོཾ་མ་ཧཱ་ཀཱ་ལ་